Khieu Samphan
<s>Khieu Samphan (kmerski: ខៀវ សំផន; Romdoul, 27. srpnja 1931.) je bivši kambodžanski komunistički političar i jedan od čelnika Crvenih Kmera.</s><s>Za vrijeme Demokratske Kampućije, Khieu Samphan je bio predsjednik Državnog prezidija (državni poglavar) te jedan od najbližih suradnika Pol Pota; njegov nadimak bio je "brat broj 4".</s><s>Godine 2014., Nuon Chea ("brat broj 2") i on su, kao najviši preživjeli članovi Crvenih Kmera, osuđeni na doživotni zatvor zbog njihove uloge u kambodžanskom genocidu.</s>

<s>Khieu Samphan, koji je bio jedan od rijetkih Crvenih Kmera koji nije bio koristio pseudonim, rođen je 1931. godine kao sin Khieua Longa i njegove supruge, Por Kong.</s><s>Dok je Khieu još bio dijete, njegov je otac uhapšen i osuđen za korupciju, zbog čega je njegova majka morala prodavati voće i povrće kako bi preživjeli.</s><s>Ipak, Khieu Samphan je uspio upasti na prestižni Lycée Sisowath, odakle je otišao u Francusku; u Montpellieru je diplomirao ekonomske nauke, dok je doktorat iz istog područja, na temu "Kambodžansko gospodarstvo i industrijski razvoj", stekao u Parizu.</s><s>Tokom 50-ih godina je došao u doticaj s ljevičarskim krugovima koji su djelovali u Parizu te se ubrzo pridružio skupini ljevičarskih sunarodnjaka, koji će nekoliko godina kasnije činiti ideološku okosnicu KP Kampućije; Khieu Samphan je bio glavni ekonomski ideolog partije, u kojem se svojstvu zalagao za potpunu autarkiju kambodžanskog gospodarstva.</s>

<s>Sada doktor nauka, Khieu Samphan se 1959. godine vratio u Phnom Penh, gdje je dobio profesorsko mjesto na pravnom fakultetu i gdje je započeo časopis L'Observateur na francuskom jeziku, koji je bio smatran protudržavnim.</s><s>Vlada je ubrzo zabranila časopis, a policija je javno osramotila Khieua tako što ga je pretukla, razodjenula i takvog fotografirala u javnosti.</s><s>Ipak, Norodom Sihanouk ga je pozvao da bude dio njegovog pokreta Sangkum, a kasnije i "kontravlade" koju je princ formirao u trenuku jačanja desnice pod vodstvom Lon Nola.</s><s>Međutim, Khieuovi radikalni stavovi ubrzo su doveli do raskola u stranci, nakon čega je ovaj morao pobjeći u džunglu kako bi izbjegao hapšenje; u to su doba kružile glasine kako su Sihanoukove sigurnosne snage ubile Khieua.</s>

<s>Kada je 1970. godine princ Sihanouk svrgnut u puču što ga je predvodio Lon Nol, nakon čega je uspostavljena Kmerska Republika, Khieu Samphan se ujedinio sa svojim bivšim oponentnom te postao dio ujedinjene vlade u egzilu, FUNK-a.</s><s>Služeći kao zamjenik premijera, ministar obrane te vrhovni zapovjednik revolucionarne vojske (GRUNK), Khieu je bio najviše rangirani član Crvenih Kmera u Sihanoukovoj vladi.</s><s>Nakon pet godina građanskog rata, Crveni Kmeri u travnju 1975. godine ulaze u Phnom Penh, čime Lonov režim i službeno pada.</s><s>Nakon konsolidacije vlasti Crvenih Kmera i službene uspostave Demokratske Kampućije, Khieu Samphan je postao predsjednik Državnog prezidija.</s><s>Ostavši među čelnicima pokreta i lojalan Pol Potu, Khieu je izbjegao nekoliko valova čistki, koji su do kraja 1978. godine bili provedeni u Kampućiji.</s>

<s>Nakon pada režima početkom 1979. godine, Khieu je s ostalim Crvenim Kmerima pobjegao u džunglu na granici s Tajlandom.</s><s>Godine 1985., službeno je naslijedio Pol Pota kao čelnik Crvenih Kmera te je na toj poziciji ostao sve do 1998. godine.</s><s>U prosincu iste godine, Nuon Chea i Khieu Samphan su se predali državnim vlastima, međutim premijer Hun Sen je, unatoč snažnom međunarodnom pritisku, odbio pokrenuti kazneni postupak protiv dvojice bivših čelnika Crvenih Kmera.</s>

<s>Samphan je, ipak, uhapšen tokom 2007. godine, zajedno s ostalim preživjelim čelnicima Crvenih Kmera, te doveden pred Kambodžanski tribunal pod optužbama za ratne zločine i zločine protiv čovječnosti.</s><s>Tokom procesa se branio kako osobno nije bio odgovoran za zlodjela počinjena od strane režima, priznajući kako je velik broj ljudi smrtno stradao tokom četiri godine vladavine Crvenih Kmera.</s><s>U kolovozu 2014., sud ga je osudio na doživotni zatvor zbog zločina protiv čovječnosti, dok je postupak za genocid nad Vijetnamcima okončan 2018. godine, također osuđujućom presudom.</s><s>Khieu Samphan se trenutno nalazi u zatvoru u Phnom Penhu.</s>

<s>Reference</s>

<s>Vanjske veze</s>

<s>Cambodia Tribunal Monitor</s>

<s>|-</s>

<s>|-</s>

<s>|-</s>

<s>Kambodžanski političari
Premijeri Kambodže
Crveni Kmeri
Osuđeni za ratne zločine
Osobe osuđene za genocid</s>

